A Budapesti Műszaki és Gazdaságtudományi Egyetem
Gépészmérnöki Kar Hallgatói Önkormányzatának
Szervezeti és Működési Szabályzata

**7. számú melléklet**

**A Szponzor Csoport Szervezeti és Működési Szabályzata**

A Gépészmérnöki Kar Hallgatói Önkormányzatának Szervezeti és Működési Szabályzata (továbbiakban: GPK HÖK SZMSZ) szerint a Gépészkari Hallgatói Képviselet (továbbiakban: GHK) a Gépészmérnöki Karon működő Szponzor Csoport Szervezeti és Működési Szabályzatát (továbbiakban: Szponzor Csoport SZMSZ) az alábbiak szerint alkotja meg:

**1.§**

**A Szponzor Csoport céljai**

1. A Szponzor Csoport célja
	1. a Gépészmérnöki Kar hallgatói számára megszervezésre kerülő rendezvényekhez szükséges külső források felkutatása és biztosítása;
	2. a Gépészmérnöki Kar szakkollégiumainak és öntevékeny köreinek működéséhez szükséges külső források felkutatása és biztosítása.

**2.§**

**A Szponzor Csoport feladatai**

1. A lehetséges külső források felkutatása, kapcsolattartás a külső partnerekkel.
2. A támogatások ügyintézése a GHK Gazdasági Bizottságával együttműködésben és az Egyetem szervezeti egységein keresztül azok megvalósulásának nyomon követése.
3. A támogatásokkal kapcsolatos utómunkálatok elvégzése, beszámolók készítése.

**3.§**

**Tagság**

1. Tagfelvétel:
	1. A Szponzor Csoport tagságra a GHK pályázatot írhat ki a teljes kari hallgatóság körében.
	2. A Szponzor Csoport tagságra a GHK belső jelentkezést hirdethet a képviselet tagjai és tanácskozási jogú tagjai között.
	3. A pályázatra határidőig jelentkező hallgatók közül, a pályázatban foglaltak szerint veszi fel a tagokat a GHK.
2. A Tag kötelessége:
	1. a jelen szabályzatban foglaltakat, illetve adott évre vonatkozóan, az adott tagsághoz kapcsolódóan a pályázati kiírásban foglaltakat magára nézve elfogadni és betartani;
	2. mindent elkövetni a támogatások sikeres felkutatásáért;
	3. mindent elkövetni a támogatások sikeres és biztonságos megvalósításáért;
	4. munkájáról beszámolót vezetni;
	5. a Szponzor Csoport vezetőjének iránymutatásait betartani;
	6. aktívan részt venni a Szponzor Csoport ülésein;
	7. az Egyetemhez méltó magatartást tanúsítani a támogatókkal és az egyetemi munkatársakkal történő kapcsolattartás során.
3. A Tagság megszűnése:
	1. a Tag írásbeli kérése alapján;
	2. a hallgatói jogviszony megszűnésével;
	3. amennyiben fegyelmi-etikai vétség gyanúja merül fel, a tagságot a Gépészkari Hallgatói Képviselet elnöke azonnali hatállyal felfüggesztheti, és vizsgálatot kezdeményezhet, melynek lefolytatását követően a tagság megszüntethető;
	4. a Tagság automatikusan megszűnik:
		1. nem GHK tag és nem GHK tanácskozási jogú tag esetén a következő tagsági pályázat benyújtási határidő végén;
		2. GHK tag és tanácskozási jogú tag esetén a következő GHK alakuló ülés kezdetével.

**4.§**

**Záró rendelkezések**

1. A Szponzor Csoport vezető(i)t a GHK választja saját tagjai közül.
2. Jelen szabályzat annak elfogadásának napján lép hatályba.
3. A jelen szabályzatban nem érintett kérdésekben az egyetemi és a kari szabályzatok, valamint más ide vonatkozó jogszabályok az irányadók.
4. Jelen szabályzat értelmezésére a Gépészkari Hallgatói Képviselet jogosult.

Budapest, 2017. szeptember 24.